U-I-123/96
Natisni
Opravilna št.:
U-I-123/96
Datum odločitve:
20. 6. 1996
Objavljeno:
OdlUS V, 105
ECLI:
ECLI:SI:USRS:1996:U.I.123.96
Akt:
Odlok o stanovanjskem skladu Mestne občine Nova Gorica (Ur. glasilo, št. 11/95 in 5/96)
Izrek:
Pobuda za začetek postopka za oceno zakonitosti Odloka o stanovanjskem skladu Mestne občine Nova Gorica se zavrže.
Evidenčni stavek:
Zgolj poklicni in osebni interes pobudnika, ki je občinski svetnik, za pravilno stanovanjsko občinsko politiko in za zakonitost občinskih predpisov ne daje podlage za pravni interes po 24. členu ZUstS.
Geslo:
Pravni interes kot procesni pogoj za začetek postopka pred Ustavnim sodiščem na podlagi pobude.
Pravna podlaga:
Zakon o Ustavnem sodišču (ZUstS), 24., 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Tomaž Marušič, Nova Gorica
Datum vloge:
29. 4. 1996
Vrsta odločitve:
sklep
Vrsta rešitve:
zavrženje
Dokument:
US17913
Dokument v PDF obliki:
U-I-123-96.pdf
114 KB
Prenesite datoteko
U-I-123/96
20.6.1996
S K L E P
Ustavno sodišče je v postopku za preizkus pobude Tomaža Marušiča iz Nove Gorice na seji dne 20. junija 1996
s k l e n i l o :
Pobuda za začetek postopka za oceno zakonitosti Odloka o stanovanjskem skladu Mestne občine Nova Gorica (Uradno glasilo, št. 11/95 in 5/96) se zavrže.
O b r a z l o ž i t e v
1. Pobudnik izpodbija navedeni odlok, saj naj bi bil v nasprotju s Stanovanjskim zakonom (Uradni list RS, št. 18/91, popr. 19/9, 21/94, 23/96 in 24/96 - odl. US; v nadaljevanju: SZ). Po njegovem mnenju se namreč pridobivanje, prenova in zidava službenih stanovanj ne more financirati iz stanovanjskega sklada občine.
Stanovanjski sklad naj bi bil po SZ namenjen socialno šibkim državljanom, mladim družinam oziroma vsem tistim, ki prvič rešujejo svoj stanovanjski problem, za kar pa ne gre v primeru službenih oziroma kadrovskih stanovanj občine. Pobudnik zato predlaga, da Ustavno sodišče zato odloči o zakonitosti navedenega odloka.
2. Pobudnik ni uspešno izkazal svojega pravnega interesa, potrebnega za vložitev pobude. Navaja, da ima kot svetnik Mestne občine Nova Gorica dolžnost skrbeti za to, da so akti mestnega sveta v skladu z zakonom, poleg tega pa je kot svetnik in krajan občine tudi osebno zainteresiran, da se dodeljujejo stanovanja tistim, ki so jih potrebni, in da se odpravi kadrovska politika dodeljevanja stanovanj. Zakon o Ustavnem sodišču (Uradni list RS, št. 15/94 - v nadaljevanju: ZUstS) v 24. členu določa, da lahko da pisno pobudo za začetek postopka vsakdo, če izkaže svoj pravni interes. Pravni interes je podan, če izpodbijani predpis neposredno posega v pobudnikove pravice, pravne interese ali njegov pravni položaj. Pobudnikov pravni interes bi bil torej podan, če bi izpodbijane določbe neposredno posegale v njegove pravice ali pravne interese, če bi bil torej npr. pobudnik sam upravičenec za stanovanje iz stanovanjskega fonda in v drugih podobnih situacijah. Zgolj politični in osebni interes pobudnika za pravilno stanovanjsko občinsko politiko in za zakonitost občinskih predpisov pa ne predstavljata neposrednega posega izpodbijanega predpisa v njegove pravice. Ustavno sodišče je njegovo pobudo zato zaradi neizkazanega pravnega interesa zavrglo.
3. Ustavno sodišče je sprejelo ta sklep na podlagi 25. člena ZUstS v sestavi: predsednik dr. Tone Jerovšek in sodniki dr. Peter Jambrek, mag. Matevž Krivic, dr. Janez Šinkovec, dr. Lovro Šturm, Franc Testen, dr. Lojze Ude in dr. Boštjan M. Zupančič. Sklep je sprejelo soglasno.
Predsednik:
dr. Tone Jerovšek